text: Søren Espersen tager afstand fra Vejles viceborgmester
  26 januar 2014 kl. 11.22
  Vejle-viceborgmesters udtalelser om, at DF er antimuslimsk, er stupide, siger Søren Espersen.
  Dansk Folkeparti er ikke et antimuslimsk parti.
  Det fastslår Søren Espersen, næstformand og udenrigsordfører i Dansk Folkeparti.
  Han lægger dermed klar afstand til sin partifælle Holger Gorm Petersen, viceborgmester i Vejle, der til Berlingske Søndag udtaler, at partiet er antimuslimsk.
  - Det er stupidt sagt. Det er et fuldstændig åndssvagt udtryk, og det er ikke partiets holdning, siger Søren Espersen til Ritzau.
  Om hvorvidt der bliver tale om at sætte Holger Gorm Petersen på plads, lyder det fra næstformanden: Det klarer vi inden for egne rækker.
  Flere markante DF-politikere siger søndag til avisen, at de ønsker at begrænse eller stoppe for muslimsk indvandring.
  Forsvarsordfører Marie Krarup skriver på sin Berlingske-blog: "Vi bør begrænse den muslimske minoriteters størrelse i Danmark".
  Udmeldingerne fra DF-medlemmerne vækker harme hos SF's indfødsretsordfører, Karina Lorentzen. Hun tager skarpt afstand fra at sortere folk på baggrund af deres religion og mener, at tankegangen er "syg" og giver mindelser om Hitler.
  